ઈશ્વરની સાવ લગોલગ બેસવાનો મોકો માત્ર સ્ત્રીને જ મળે છે. સ્ત્રી જ્યારે મા બને છે ત્યારે સાક્ષાત સર્જનહાર બની જાય છે અને પોતાનાં સઘળાં હેત-પ્રીત આવનાર બાળક પર ઓવારે છે. ઈશ્વરે જ્યારે ખુશ થઈને મા ને કહ્યું : ‘માગ, માગ, માંગે તે આપું.’ ત્યારે એક આંખમાં હરખ ને એક આંખમાં અશ્રુની હેલી સાથે માએ કહ્યું : ‘મારા બાળકનું નસીબ હું લખી શકું એવું વરદાન આપો.’ ઈશ્વરે ‘તથાસ્તુ’ કહ્યું અને માને બાળકનું ભાગ્ય ઘડવા માટે નવ મહિના આપ્યા.